રથયાત્રામાં સૌ પ્રથમ ગુરુકુલના અશ્વ સવારો, જગન્નાથજી ભગવાનનો રથ, ભગવાન શ્રી સ્વામિનારાયણનો રથ, વ્યસનમુક્તિ રથ, પર્યાવરણ રથ, જનમંગલ અને સ્તોત્ર -પાઠ કરતા ઋષિકુમારોનો રથ, પ્રસાદના ચાર રથ, ગુરુકુલ બેન્ડ, ગુરુકુલ રાસમંડળી, ડી.જે.બેન્ડ, કળશધારી બહેનો તેમજ ઉત્તરાંચલની કુદરતી પ્રકોપની દુર્ઘટનાના બચાવ કાર્ય અને રાહત કાર્યની માહિતી દર્શાવતો રથ વગેરે જોડાયા હતા.રસ્તામાં ઠેર ઠેર ભાવિક ભક્તજનો દ્વારા પૂજન આરતી ઉપરાંત શીખ સમાજ દ્વારા પણ ઠાકોરજીનું પૂજન કરી, પૂજ્ય બાલકૃષ્ણદાસજી સ્વામી વગેરે સંતોના સન્માન સાથે શીખ ધર્મગુરુ શ્રી જ્ઞાની રતનસિંહજીએ રથયાત્રામાં જોડાઇ સૌનું અભિવાદન કર્યુ હતું. આ રથયાત્રામાં વિશ્વ હિન્દુ પરિષદ, રાષ્ટ્રીય સ્વયં સેવક સંઘ, બજરંગદળ, સાંઇબાબા મંદિર, ભીડભંજન હનુમાનજી, માનવ મંદિર, રામજી મંદિર, શિવસેના વગેરે અનેક ધાર્મિક તથા સામાજિક સંસ્થાઓ જોડાઇ હતી.શ્રી જગન્નાથજી ભગવાનની રથ યાત્રા, પૂજન અર્ચન સાથે ભવ્ય રીતે નગર ચર્યા કરી સાંજે ૯-૦૦ કલાકે ગુરુકુલ પહોંચી સભાના રુપમાં ફેરવાઇ હતી.